সুধীররঞ্জন খাস্তগীর

সুধীর রঞ্জন খাস্তগীর  (জন্ম:- ২৪ সেপ্টেম্বর  ১৯০৭ –মৃত্যু: - ৬ জুন ১৯৭৪) বঙ্গীয় শিল্পকলার ভারতীয় চিত্রকর ও চিত্রকলা প্রশিক্ষক। সুবোধচন্দ্র সেনগুপ্ত ও  অঞ্জলি বসু সম্পাদিত, সংসদ বাঙালি চরিতাভিধান, প্রথম  খণ্ড, সাহিত্য সংসদ, কলকাতা, আগস্ট   ২০১৬, পৃষ্ঠা ৭৯৬,৭৯৭, 

শিক্ষা ও প্রারম্ভিক জীবন

সুধীররঞ্জনের জন্ম  ১৯০৭ খ্রিস্টাব্দের ২৪ শে সেপ্টেম্বর অধুনা বাংলাদেশের চট্টগ্রামে। পিতা সত্যরঞ্জন খাস্তগীরের আবাসস্থল ছিল তৎকালীন বিহারের (বর্তমানে ঝাড়খণ্ডের) গিরিডিতে। সেখান থেকে ১৯২৫ খ্রিস্টাব্দে  প্রবেশিকা পাশ করে আই.এ পড়তে শান্তিনিকেতনে আসেন। কিন্তু আই.এ পরীক্ষা  না দিয়ে  নন্দলাল বসুর অধ্যক্ষতাকালে কলাভবনে কয়েক বছর চিত্রাঙ্কনের সঙ্গে ভাস্কর্য শিক্ষা নেন। এখানে  অবনীন্দ্রনাথ ঠাকুরের কাছেও ভারতীয় রীতির শিল্পকর্মের শিক্ষা নেন এবং ঠাকুর বাড়ির সংস্পর্শে আসেন। রবীন্দ্র সংগীতের প্রতি তাই তার স্বাভাবিক আকর্ষণ ছিল। বাঁশীও বাজাতে পারতেন।

কর্মজীবন ও শিল্পকর্ম

কলাভবনের পাঠ সমাপ্ত করে তিনি ভারত পর্যটনে বেড়িয়ে ১৯৩৪ খ্রিস্টাব্দে গেলেন গোয়ালিয়রের সিন্ধিয়া স্কুলে এবং ১৯৩৫ খ্রিস্টাব্দে দেরাদুনের দুন স্কুলে। এখানেই তিনি  পরবর্তী দীর্ঘ ২০ বৎসর শিক্ষকতা করেন। মাঝে ১৯৩৭ খ্রিস্টাব্দে এক বৎসর তিনি ইউরোপ যান। লন্ডনের রয়াল সোসাইটি অব আর্টস এর ফেলো নির্বাচিত হন। দেরাদুনে অবস্থান কালে রবীন্দ্রনাথ ঠাকুরের নৃত্যনাট্য ইত্যাদির উপর নির্দেশনার কাজও করছেন এবং এ সময়ে  জাতীয় স্তরে খ্যাতি অর্জন করেন। উত্তরপ্রদেশ সরকারের আমন্ত্রণে লক্ষৌ বিশ্ববিদ্যালয়ের  অধীনস্থ সরকারি আর্ট কলেজের অধ্যক্ষের পদে যোগদান করেন ১৯৫৬ খ্রিস্টাব্দে এবং  ১৯৬২ খ্রিস্টাব্দে অবসর গ্রহণ করেন।
তার ভাস্কর্য রচনা মূলতঃ ব্রোঞ্জ, প্লাস্টার ও কংক্রিটের মাধ্যমে। মনঃকল্পিত ভাস্কর্যের সাথে বহু বিশিষ্ট বিদেশী ও ভারতীয়ের মুখাকৃতি রচনা করেন। তার অঙ্কিত চিত্র ও ভাস্কর্য দেশের অনেক মিউজিয়াম ও বিশ্ববিদ্যালয়ের সংগৃহীত আছে। চিত্রগুলি ভারতীয় পুরাণ কাহিনী আধারিত, নারী অবয়বে  ও মনোমুগ্ধকর  পল্লীদৃশ্যে পরিস্ফুট। তার রচিত গ্রন্থগুলি হল -

 'ডানসেস ইন লিনোকাট'
 'পেন্টিংস'
 'স্কাল্পচার'
 'পেন্টিংস অ্যান্ড ড্রয়িংস্'

শিশুদের জন্য লেখেন - 
 'তালপাতার সেপাই '

আত্মজীবনী মূলক গ্রন্থ ও জীবনকথা দুটি বই হল -
 'মাইসেল্ফ'
 'আমার এ পথ'

সম্মাননা

ভারতীয় শিল্পকর্মের জন্য ভারত সরকার ১৯৫৮ খ্রিস্টাব্দে 'পদ্মশ্রী' সম্মানে ভূষিত করে।

মৃত্যু

সুধীররঞ্জন খাস্তগীর ৬৬ বৎসর বয়সে ১৯৭৪ খ্রিস্টাব্দে ৬ ই জুন কলকাতায় প্রয়াত হন।

তথ্যসূত্র

বিষয়শ্রেণী:১৯০৭-এ জন্ম
বিষয়শ্রেণী:১৯৭৪-এ মৃত্যু
বিষয়শ্রেণী:শিল্পকলায় পদ্মশ্রী প্রাপক
বিষয়শ্রেণী:বিশ্বভারতী বিশ্ববিদ্যালয়ের প্রাক্তন শিক্ষার্থী
বিষয়শ্রেণী:পশ্চিমবঙ্গের চিত্রশিল্পী
বিষয়শ্রেণী:কলকাতার শিল্পী
বিষয়শ্রেণী:২০শ শতাব্দীর ভারতীয় চিত্রশিল্পী